সময় এবং আগ্রহের ‘অভাব’ ছিল তৃণমূলে। তাই দলের বিধায়কদের জন্য বরাদ্দ অনূর্ধ্ব-১৭ ফুটবল বিশ্বকাপের ৪০০ টিকিট পড়েই রইল। রাজ্য সরকারের দেওয়া টিকিট নিলেন না প্রায় ১০০ বিধায়ক। আবার টিকিট না পেয়ে ফেসবুকে আক্ষেপ প্রকাশ করলেন প্রাক্তন ফুটবলার তথা তৃণমূল সাংসদ প্রসূন বন্দ্যোপাধ্যায়।
বিশ্বকাপ দেখার সুযোগ পেয়েছিলেন শাসকদলের বিধায়কেরা। কিন্তু তাঁদের জন্য বরাদ্দ টিকিটের প্রায় অর্ধেক পড়েই রইল। শনিবার ছুটির দিন বিধানসভায় পরিষদীয় দলের কার্যালয়ে টিকিট বিলির ব্যবস্থা করা হয়েছিল। কিন্তু বিধায়কদের সকলে টিকিট নিতে এলেন না।

প্রাপ্তি: টিকিট পেলেন তৃণমূল বিধায়ক মালা সাহা। — নিজস্ব চিত্র
এদিন অবশ্য দলের কর্মসূচিতে আটকে ছিলেন তাঁরা। কর্মসূচির পরে কলকাতার কাছাকাছি অঞ্চলের বিধায়কেরা টিকিট নিয়ে গিয়েছেন। অনেকেই টিকিট সংগ্রহ করেছেন লোক পাঠিয়ে। কিন্তু উত্তরবঙ্গ-সহ দূরের জেলার বিধায়কদের বেশিরভাগই আসতে পারেননি। ফলে রবিবারের খেলার টিকিটের একটা অংশ নষ্ট হতে চলেছে।
এই অবস্থায় ফেসবুকে প্রসূন জানিয়েছেন, কলকাতায় অনুষ্ঠিত খেলাগুলির জন্য তিনি একটিও টিকিট পাননি। লিখেছেন, ‘দয়া করে আমাকে টিকিট চেয়ে লজ্জিত করবেন না’। আবার টিকিট বিলির কথা জানতে পেরে ক্ষোভপ্রকাশ করেছেন বিধানসভায় কংগ্রেসের মুখ্য সচেতক মনোজ চক্রবর্তী। তিনি বলেন, ‘‘বিরোধী দলের বিধায়কদের জন্যও টিকিট রাখা উচিত ছিল।’’